Alla hu l-imħallef Għall-mexxej tal-kor. Fuq "La teqridx". Salm ta' Asaf. Lilek infaħħru, o Alla, lilek infaħħru; ismek inxandru, għemilek tal-għaġeb inħabbru. "Meta jasal il-waqt li jien għażilt, jien nagħmel ħaqq bis-sewwa. Jekk titriegħed l-art u kulma fiha, jiena nżomm sħaħ il-pilastri tagħha." Lill-kburin ngħidilhom: "La titkabbrux," u lill-ħżiena: "La terfgħux raskom." Terfgħux kontra s-sema raskom; titkabbrux ma' Alla bi kliemkom. Għax ebda għajnuna ma ssibu, la mil-Lvant, la mill-Punent, la mit-Tramuntana u lanqas minn Nofsinhar; għax Alla hu l-imħallef: lil wieħed iniżżlu, lil ieħor jgħollih. Il-Mulej għandu f'idu bieqja , bi nbid qawwi, imħawwar tajjeb; minnha jisqihom sal-aħħar qatra: il-ħżiena kollha tal-art jixorbuha. Iżda jien għal dejjem nifraħ; ngħanni lil Alla ta' Ġakobb. L-irjus kollha tal-ħżiena jitkissru; u jintrefgħu l-irjus tal-ġusti.